12.1.2022
SK
Úradný vestník Európskej únie
C 15/241 Utorok 18. mája 2021
D. keďže žiadosť je založená na kritériách zásahu uvedených v článku 4 ods.
2 nariadenia o EGF, ktoré za výnimočných okolností, najmä so zreteľom na kolektívne žiadosti týkajúce sa MSP, umožňujú považovať žiadosť za prípustnú, aj keď nie sú celkom splnené kritériá stanovené v článku 4 ods.
1 nariadenia, keď má prepúšťanie závažný vplyv na zamestnanosť a na miestne, regionálne alebo vnútroštátne hospodárstvo; E. keďže k udalostiam, ktoré viedli k tomuto prepúšťaniu a ukončeniu činnosti, došlo neočakávane začiatkom roka 2020 v dôsledku globálneho šírenia pandémie ochorenia COVID-19 a súvisiacej hospodárskej krízy, ktorá mimoriadne tvrdo zasiahla odvetvie cestovného ruchu, pričom náhle obmedzenia pohybu na medzinárodnej úrovni spôsobili prudký a nepredvídaný pokles medzinárodného cestovania a cestovného ruchu; F. keďže pandémia ochorenia COVID-19 a následná celosvetová hospodárska kríza spôsobili v estónskom hospodárstve obrovský otras, najmä v odvetví cestovného ruchu, v ktorom bolo pred krízou 90 % výdavkov na cestovný ruch v Estónsku generovaných medzinárodným cestovným ruchom, zatiaľ čo priemer v krajinách OECD bol približne 25 %; G. keďže v roku 2019 dosiahli príjmy estónskeho cestovného ruchu nový rekord vo výške 2,1 miliardy EUR a cestovný ruch sa považoval za významný sektor pre konkurencieschopnosť Estónska a uskutočnili sa značné investície na jeho ďalší rozvoj; H. keďže odvetviu cestovného ruchu dominujú MSP, ktoré sú v porovnaní s väčšími spoločnosťami menej odolné voči kríze a predstavujú v Estónsku 79,2 % celkovej pracovnej sily; I. keďže Európsky fond na prispôsobenie sa globalizácii môže podporou, ktorú poskytne pracovníkom, pomôcť pri prechode na udržateľnejší cestovný ruch, a tým umožniť Európe chrániť a propagovať svoje prírodné a kultúrne dedičstvo a zdroje a zároveň ponúkať nové pracovné príležitosti a vytvárať inovatívne podniky; J. keďže Komisia vyhlásila, že zdravotná kríza spôsobená ochorením COVID-19 viedla k hospodárskej kríze, navrhla plán obnovy hospodárstva a zdôraznila úlohu EGF, ktorý sa má používať ako núdzový nástroj (6) na pomoc osobám, ktoré prišli o zamestnanie v dôsledku celosvetovej hospodárskej krízy; K. keďže vnútroštátna aj európska podpora na udržanie zamestnanosti prostredníctvom režimov skráteného pracovného času a nástroja SURE sa v Estónsku využila na zmiernenie vplyvu pandémie ochorenia COVID-19 a súvisiacej krízy na trh práce; L. keďže ide o prvú mobilizáciu EGF v dôsledku krízy spôsobenej ochorením COVID-19, a to po tom, ako bolo do uznesenia Európskeho parlamentu z 18. júna 2020 o návrhu rozhodnutia Európskeho parlamentu a Rady o mobilizácii Európskeho fondu na prispôsobenie sa globalizácii (EGF/2020/000 TA 2020 – Technická pomoc na podnet Komisie) (7) zahrnuté ustanovenie, že EGF by sa mohol mobilizovať na podporu trvalo prepustených pracovníkov a samostatne zárobkovo činných osôb v súvislosti s celosvetovou krízou spôsobenou ochorením COVID-19 bez toho, aby sa zmenilo nariadenie (EÚ) č. 1309/2013; 1. súhlasí s Komisiou, že podmienky stanovené v článku 4 ods.
2 nariadenia o EGF sú splnené a že Estónsko má podľa uvedeného nariadenia nárok na finančný príspevok 4 474 480 EUR, čo predstavuje 60 % celkových nákladov vo výške 7 457 468 EUR vrátane výdavkov na personalizované služby vo výške 7 452 468 EUR a výdavkov na činnosti súvisiace s prípravou, riadením, informovaním a propagáciou, kontrolou a podávaním správ vo výške 5 000 EUR; 2. konštatuje, že estónske orgány podali žiadosť 12. novembra 2020 a že na základe dodatočných informácií, ktoré poskytlo Estónsko, Komisia 31. marca 2021 dokončila svoje hodnotenie a v ten istý deň o tom informovala Európsky parlament; 3. konštatuje, že žiadosť sa týka celkovo 10 080 pracovníkov, a to 1 715 samostatne zárobkovo činných osôb, ktoré ukončili činnosť, a 8 365 prepustených pracovníkov v odvetví cestovného ruchu v Estónsku; vyjadruje poľutovanie nad tým, že Estónsko očakáva, že sa na opatreniach EGF zúčastní len 5 060 zo všetkých oprávnených osôb (dotknutí prijímatelia);
(6) (7)
COM(2020)0442.
Prijaté texty, P9_TA(2020)0141.